चरण चुप होई गेआ। ओह् गल्लै गी बधाना नेईं हा चांह्दा। उस्सै ‘लै मदन अन्दर आया, ते औंदे गै रौला पान लगा, "कांग्रेचूलेशन, कांग्रेचूलेशन।" चरण ते परवेज दोयै ओह्दे अल्ल दिक्खन ले। मदन चरण दी खट्टै पर बेहियै बोलेआ, "हुनै हुनै सेकरेटेरियट ‘च मिसेज़ राजदेव ने मिगी दस्सेआ जे तेरी नौकरी दा आर्डर होई गेआ ऐ। अज्ज गै कैबिनेट दी मीटिंग होई, जेह्दे च स्टूडैंट्स आन्दोलन गी बिलकुल खतम करी देने दे उपाऽ सोचे गे न। सबनें ‘शा पैह्ला कदम एह् चुक्केआ जाग जे जिन्ने स्टूडैट्स जख्मी होए न, उनें गी कुसै नां कुसै चाल्ली सरकारी पार्टी च शामल कीता जाग, ते जां उनें गी नौकरी देई दित्ती जाग।" चरण ने अपना सरैह्ना जरा उप्पर करदे होई आखेआ, "एह्दा मतलब ऐ ओह् लोक असें गी खरीदना चांह्दे न।" मदन ते परवेज दोयै हरान होइयै ओह्दे पास्सै दिक्खन लगे। चरण परतियै बोलेआ, "मिगी हुन नौकरी दी लोड़ नेईं, में हुन समाजवादी पार्टी च कम्म करना ऐ।"